Suiker en jou kognitiewe funksie - WelstandWelstand
Tuis / Advies / Suiker en jou kognitiewe funksie
Het jy al na jou oggendtee en koekie of na jou etensuur gevoel ʼn vaak en breinwasigheid sak op jou toe en ewe skielik irriteer jou kollegas jou ook? Kyk na jou suikerinname en na die inhoud van jou kosblikkie; dit kan die rede wees dat jy nie optimaal funksioneer nie.
Suiker kan ʼn nadelige invloed hê op jou kognitiewe vermoë en jou emosies, om nie eens te praat van jou algemene bloedsuikervlakke of gewigstoename nie.
Wat doen suiker aan jou?
Suiker kan verslawend wees; dit stel dopamien vry, wat ʼn beloningshormoon is. Die brein rig versperrings op om die mens te beskerm teen te veel dopamienvrystelling maar om meer van die voel-goed-dopamien te kry, is meer suiker nodig om die ekstra dopamien te aktiveer – daarom dat jy twee sjokolades eet en nie net een nie. Jou energievlakke wissel en jy het ook nodig om meer soetgoed te eet. Suiker begin ʼn siklus van ooreet en jou liggaam smag na meer suiker. Verwag om na so ʼn oormaat suiker ʼn gemoedsverandering te ervaar, minder geduldig te wees, kort van humeur en selfs depressief te wees.
By die werk sal jy sukkel jy om te fokus en jy vergeet opdragte of aanwysings, jy sukkel om te onthou en om ingewikkelde konsepte te verstaan of te verwerk en jy raak vinnig liggeraak.
Te veel suiker inhibeer die werking van chroomreseptore wat emosies beheer en plunder jou vitamien B-voorraad (wat ook emosies balanseer) en tot gemoedskommeling, aggressie en stres lei.
Jou immuunstelsel word ook onderdruk want jou witbloedselle se vermoë om vernietigende bakterieë te bekamp word ook beïnvloed. Soek een van die oorsake van sinus by verwerkte suiker wat inflammasie van die mukusmembrane veroorsaak.
Suiker het baie name: sukrose, glukose, stroop, fruktose, dekstrose, om maar ʼn paar te noem. Vervang verwerkte suiker deur stevia of xylitol, of deur heuning, esdoringstroop of melasse, wat minder skadelik is as suiker.
Hoeveel suiker is gesond? Mans behoort nie meer as nege teelepels suiker (150 kalorieë) per dag in te neem nie terwyl vrouens ses teelepels (100 kalorieë) per dag kan inneem en kinders vyf teelepels per dag. Hierdie riglyn is egter nie so maklik om te handhaaf nie omdat suiker omtrent by alle voedselprodukte gevoeg word en hoewel suikervry sappe geen suikerbyvoeging het nie, bevat die vrugte self suiker. Beperk dus jou inname van verwerkte voedsel en kyk op die voedseletiket wat die suikerinhoud (kalorieë) van die produk is.
Vervang die koekies en beskuit teetyd deur volkoringbeskuitjies en vermy ekstra suikerinname deur jou kosblik te vul met slaaie van boontjies, lensies, avokado, spinasie, feta en maer vleissnitte en suikervry vloeistof en beleef ʼn meer produktiewe dag.